Bꞌi̱ tsꞌín kinchja̱ Jua nkꞌie nga já judio̱ kꞌaku̱ xi tjín nanki Jerusalen kitsꞌínkji já na̱ꞌmi ko̱ já xi ta̱ tsꞌínxátꞌa ni̱nku̱ xi má nga ngju̱ásjaiyaha̱ Jua yáha kui.
Kinchja̱ kixi̱ kixi̱ Jua ko̱ najmi tsꞌana̱cha̱.
Bꞌi̱ kitsú:
—Najmi an nda̱ xi xi kitsú Nti̱a̱ná nga tsꞌi̱ín nibá.
Bꞌa̱ kitsú jóo̱ nga kingjásjaiyaha̱:
—¿Yáhá ni ji?
¿A jihí xi Elia̱?
—Najmi an —kitsú Jua.
—¿A jihí xi nda̱ profeta̱ xi tjíhin nga kjꞌu̱a̱í?
—kitsú jóo̱.
—Najmi —kitsú Jua.
—¿Yáha ji?
—ta̱ kitsú ngáha jóo̱—.
A̱tꞌaha̱ tjíhin nga kuankínko̱ ngáha̱ ri̱ én kixi̱ já xi kitsꞌín nibáni̱.
¿Nkú bixín?
A̱sꞌa̱i bꞌi̱ kitsú Jua:
—An xi nku nda̱ xi tínchja̱ a̱nte kixiu̱ nga bꞌa̱ títsu:
“Tjen kixi̱u ni̱yá má nga nibá Nti̱a̱ná.”
Kui niu̱ xi yꞌétꞌa nda̱ profeta̱ Isaia̱ xu̱ju̱n éhe̱n Nti̱a̱ná.
Ko̱ já xi kitsꞌínkji já fariseo̱
ta̱ kingjásjaiyaha̱ Jua:
—Tsa najmi ji xi kitsú Nti̱a̱ná nga tsꞌi̱ín nibá ko̱ ta̱ ndaha Elia̱ ko̱ ta̱ ndaha nda̱ profeta̱ xi tjíhin nga kjꞌu̱a̱í,
¿á xu̱ta̱ tíbatentáhani?
Bꞌi̱ kitsú Jua:
—An ntánijua tíbatentáko̱hona xu̱ta̱,
tu̱nga síjñajihínnu̱u nku xi najmi yo,
xi kjꞌu̱a̱í a̱skahan nga an.
Najmi tje̱henna tsa kjendáya nꞌúhu̱ tja̱ba̱xín ntéhe̱.
Bꞌa̱ kama ni xuꞌbi̱ nanki xi ꞌmi Betani̱a̱,
nanki xi tíjña ngabantá ntáje̱ Jordan,
má tsaténtá xu̱ta̱ Jua.
Ni̱stjin xi ma ndyjuu̱n ngáha kikie Jua nga Jesu nibákꞌun tiñaha̱ ko̱ bꞌi̱ kitsú:
—Kui xuꞌbi̱ xi chu̱tsa̱nka̱ha̱ Nti̱a̱ná xi kjexín ngatitsuhu̱n xu̱ta̱ a̱sunntee̱.
Kui xi kinchjani̱jmíyahana nga bꞌi̱ kixian:
“Xi a̱skahan nibá nga an,
kui xi tjun nga an,
a̱tꞌaha̱ kui xi tu̱ bꞌa̱ tsꞌín jahá tíjña.”
Nkꞌie ta̱ ndaha an najmi be yá níhi,
tu̱nga ntánijuahá jái̱tentá xu̱ta̱ tu̱ xi sꞌe̱jña chjihi̱ ra̱ xu̱ta̱ Israel yáha kui.
Bꞌi̱ ta̱ kitsúya Jua ni xi kikie:
—Kikie nga nibajen Espiri̱tu̱ ndji̱o̱jmi ján xi nkú joyaha nku chu̱tuju ko̱ nga jꞌaikꞌiejñantjai nintaku̱.
Ta̱ ndaha an najmi kje̱e be yá níhi,
tu̱nga xi kitsꞌín nibáhána nga ntánijua kuatentáhana xu̱ta̱,
kui xi bꞌa̱ kitsúna:
“Xi cha̱i̱ nga ni̱bajenkꞌuhu̱n Espiri̱tu̱ ko̱ kꞌúéjñantjaihi̱,
kui xi Espiri̱tu̱ Santo̱ ku̱a̱téntáko̱ho xu̱ta̱.”
An kikie nga tsitjusun kui ée̱n ko̱ tíxinya nga kui xi Ntíhi̱ Nti̱a̱ná.